Au nom de notre Seigneur, Amen. En lan de liencarnation dicelli courrent mil trois cens quatre vins et quatorze, le lundi jour de la feste de saint Albin, premier jour du mois de mars. Je, Guienoz Ligier de Charrey, fais savoir a touz ceux qui verront et ouront ces presentes lettres que je, de mon bon grey et de ma bonne volunte, ven, baille, cede, quitte, outroihe et delivre a touz jours mais, pour moy et mes hoirs, a religieuses personnes monseigneur labbey et couvent de leglise de Cisteaux en la diocese de Chalon, pour eux et leurs successeurs, a lusaige et au profit de loffice de la porte de la dicte eglise de Cisteaux et du pourtier de Cisteaux qui pour le temps sera ou temps advenir, et perpetuelmant, la mitie pour indevis de une piece de prey contenant une soicture et trois quartiers de prey, assise en la pree de Velers sus Saone sus la roye du mur du pasquier de Paigney, apres lez prez dez diz religieux de Cisteaux que lon dit le prey Es Convers dune part, et le prey Thiebaut Brichart de Velers daultre part. Item en la dicte pree, ou lieu dit En La Maire Gras et le molain, la mitie pour indevis de une soicture de prey, apres le prey Jehan Moufflot dune part, et le prey Guillaume Quoquart, et le prey des hoirs Gauthier La Belle, et fiert sus le prey Jacot Raneri. Item en la dicte pree la mitie pour indevis de demie soicture de prey sus le molet, apres le prey dez diz religieux de Cisteaux dune part, et le prey des hoirs Jehan Agnelot daultre, et le prey Perrenote dicte Dalphine, femme de Jehan Euvrard de Rovre daultre, et partent lez prez dessus diz venduz pour indevis aux prez dez diz religieux de Cisteaux appartenant a la dicte porte et au pourtier de Cisteaux, acques perpetuelmant par lez diz religieux de Cisteaux de Jehan Ligier de Charrey, demorant a Gilley, frere de moy, Guienot, vendeur dessus dit. Frans et quittes lez prez dessus diz, venduz par moy comme dit est, de toutes charges et servitutes quelconques. Et ceste vendue, je, li diz Guienoz, fais, pour moy et mes hoirs a touz jours mais, aux diz religieux, pour eux et leurs successeurs, dez prez dessus diz par la maniere que dit est, pour le prix de douze frans de bon our et de juste pois du quoing du roy de France notre seigneur a moy paiez, bailliez et delivrez entierement en non et pour lez diz religieux de Cisteaux, par la main de religieuse personne dan Joce de Valentigney, pourtier de Cisteaux. Et lez quelx douze frans dour je coignois avoir ehuz et recehuz du dit pourtier et diceulx, me tien pour bien paiez et contenz. Pourquoy je, li diz vendeurs dez prez dessus diz, par moy venduz comme dit est, me desuy, pour moy et mes hoirs a touz jours mais et lez diz religieux pour eux et leurs successeurs en resuy, et lez en met en veraie possession corporelle, et vende ou auxi par la teneur de ces presentes lettres. Et premet, je, li diz vendeurs, pour moy et mes hoirs, les quelx je oblige ad ce, par mon serement par ce donney sur Sains Euvangiles, et sur lobligation de touz mes biens meubles et nonmeubles presens et advenir, contre le dit vendaige dez prez dessus diz, par moy venduz comme dit est. Et la teneur de ces presentes lettres nonmie venir dois cy en avant ne faire venir par aultre taisiblemant ou en appert, aincey les chouses dessus dictes je teuray et auray agreable senz corrumpre en aucune maniere. Et lez prez dessus diz, par moy venduz comme dit est, je conduray et garentiray perpetuelmant aux diz religieux et a leurs successeurs envers et contre touz, a mes missions et despens, par mon dit serement et sur lobligation de mes biens dessus dicte. Et renonce en ce fait, par mon dit serement, a toutes exceptions, deceptions, barres, raisons et deffenses qui pourrient estre dictes ny apposees contre la teneur de ces lettres. Et quant a faire tenir et acomplir les chouses dessus dictes, je, li diz vendeurs, veul moy et mes hoirs estre contrainz comme de chouse adjugee par la court de monseigneur le duc de Bourgogne, a la juridiction et cohertion de la quelle quant ad ce je submet moy, mes hoirs et touz mes biens. En tesmoing de la quelle chouse, jay requis le seel de la dicte court estre mis ad ces presentes lettres. Cest fait en la presence de Jehan Le Bourrellet de Gilley, coadjuteur de monseigneur Jehan, chambellan de Beaulne, tabellion de Nuiz, Naulot Bichenet de Velers sus Soone, Jehan dit De Mohes dez Barres dorsans, et Hugues Braullart de Lonc Vy sus Doux, tesmoings ad ce appellez et requis, lan et le jour dessus diz. J. Bourrellet.